Odd Bergfald

Odd Martin Bergfald (1916–1992) var en norsk jurist og journalist, kjent som kriminalreporter i Aftenposten.

Etter artium ved Fredrikstad høiere almenskole i 1938 begynte Bergfald jusstudier i Oslo. Han ble arrestert da okkupasjonsmakten stengte Universitetet i Oslo i 1943, og ble sendt i den tyske konsentrasjonsleiren Buchenwald. Hjemme i Norge etter krigen tok han juridikum i 1946 og fikk advokatbevilling i 1947. Fra 1946 arbeidet Bergfald som politifullmektig ved Oslo politikammer, i all hovedsak med landssviksaker.

Aftenposten-redaktør Einar Diesen hentet Bergfald i 1951, for å bygge opp avisens rettsavdeling. Her ble han frem til han gikk av med pensjon i 1983, de siste 15 år som redaksjonssekretær og leder av Aftenpostens kriminalredaksjon. Som kriminalreporter var han blant annet kjent for dekningen av saken mot Gestapo-sjefen i Norge, Hellmuth Reinhard. Bergfalds engasjement i Reinhard-saken resulterte i boken Hellmuth Reinhard – soldat eller morder (1967).

Bergfald ble tildelt Den Norske Advokatforenings journalistpris i 1969.

Bibliografi 

 Gestapo i Norge. Hjemmenes forlag, 1978. Fulltekst på nb.no
 KGB : Operasjon Norge Hjemmenes forlag, 1975. Fulltekst på nb.no
 Hellmuth Reinhard – soldat eller morder. Chr. Schibsteds forlag, 1967. Fulltekst på nb.no

Referanser 

Journalister i Aftenposten
Norske jurister
Norske konsentrasjonsleirfanger under andre verdenskrig